Man met 39 vroue, 94 kinders sterf in IndiëFoto: @MizoramGovernor/Twitter ŉ Poligamis en sekteleier met 39 vroue, 94 kinders en 33 kleinkinders, is in die ouderdom van 76 in Indië oorlede. Zionnghaka Chana, wat in die afgeleë staat Mizoram gewoon het as patriarg van een van die wêreld se grootste gesinne, het aan diabetes en hoë bloeddruk gely. Hy is Sondag in ŉ hospitaal oorlede, het Press Trust of India berig. Minister Zoramthanga van Mizoram het laat Sondag op Twitter gesê die staat het “met ŉ swaar hart” van Chana afskeid geneem. “Mizoram en Chana se dorpie Baktawng Tlangnuam het ŉ groot toeristebestemming geword weens die gesin,” het Zoramthanga bygevoeg. Die sekte, wat deur Chana se oupa in die 1930’s begin is, het sowat 1 700 lede insluitend vier generasies van die Chana-familie. Talle van hulle kerf houtmeubels en doen pottebakkery. Die filosofie is gebaseer op Christelike beginsels, maar leiers van die Presbiteriaanse kerk, die grootste geloof in die staat, verwerp Chana se poligamie. Chana het as 17-jarige vir die eerste keer getrou, aldus plaaslike media. Vorige berigte oor die gesin het verduidelik dat hulle almal in ŉ vierverdieping-huis woon. Die slaapkamers is soos ŉ koshuis ingerig, elk met ŉ gemiddeld van 20 beddens. Die kinders slaap saam met hul ma’s wat beurte gemaak het om in die hoofslaapkamer te gaan slaap. Een van die vroue het gesê die gesin kook elke dag 25 kg rys, 40 kg aartappels en 5 kg lensies. Die gesin eet drie keer per week vleis wanneer 30 hoenders en ŉ vark gebraai word. Die volume kos of voorbereiding oorweldig egter nie die vroue nie: elkeen in die gesin het ŉ spesifieke taak om te verrig en aandete word binne ŉ uur voorberei en die eetgerei word binne minute gewas en weggepak. Die Guinness-wêreldrekordboek wou vroeër ‘n inskrywing gemaak het oor Chana, maar hy het nie in die publisiteit belanggestel nie.